
CONCLUZII: 


eSe preconizează că dezvoltările în IT vor per- 
mite ca multe posturi de rutină să fie eliminate. 
Totuşi, vor trebui create unele noi, pentru a 
gestiona şi administra sistemele IT din ce în ce 
mai complexe, precum şi pentru a gestiona 
structurile şi procesele organizaționale. 


e Folosită în mod adecvat, centralizarea poate 
conduce la îmbunătăţiri semnificative în ope- 
rativitate şi coordonarea implicită, iar descen- 
tralizarea poate conduce la îmbunătăţirea 


e Capabilităţile oferite de IT vor permite modi- 
ficarea şi adaptarea mai repede şi mai uşoară 
a structurilor şi proceselor organizaționale, 
pentru a face faţă cerințelor operaționale 
particulare şi vor contribui la reducerea 
cererilor de personal de comandament care să 
fie plasat împreună, atât în cadrul unui 
comandament întrunit fix, cât şi în cadrul unui 
comandament întrunit desfăşurat într-un 
teatru de operații. 


capacității de reacție la condițiile şi cerințele 


Ca mulți dintre termenii folosiți în discuțiile despre organizații, conceptul de structură organizatorică 
dobândeşte o varietate de înțelesuri diferite. Probabil, punctul de vedere cel mai comun cu privire la conceptul de 
structură organizatorică se referă la faptul că structura este sinonimă cu schema de organizare. În domeniul militar, 
această structură formală se manifestă în mod clar prin lanțul de comandă. Acest lucru face posibil ca personalul 
militar să-şi identifice uşor poziția formală în cadrul structurii organizatorice şi relațiile sale oficiale de raportare. 
Totuşi, aceasta este numai un aspect al problemei. De asemenea, structurile organizatorice au fost definite ca suma 
totală a modalităților prin care organizaţia îşi împarte activitatea în sarcini distincte şi apoi realizează coordonarea 
între ele. 

Structura, aşa cum este reprezentată în schema formală, identifică numai parțial modul de divizare a activităţii 
şi de coordonare a sarcinilor. Ea nu surprinde bogăţia şi varietatea mecanismelor disponibile pentru coordonarea 
activităţii şi nici nu ajută la identificarea parametrilor care pot fi modificaţi pentru a realiza schimbările în structura 
organizatorică. Principalele elemente care stau la baza construcției unei structuri organizatorice sunt mecanismele 
de coordonare şi parametrii de proiectare. De asemenea, construcţia este influențată de o gamă largă de factori de 
contingenţă care determină structurarea organizațiilor în moduri particulare. 

Mecanismele de coordonare, parametrii de proiectare şi factorii de contingență determină un număr de 
configurații structurale simple care, împreună cu componentele asociate, asigură un cadru în care organizațiile 


militare pot fi categorisite. 


Construcţia structurilor militare este definită de etape şi procese specifice. Consider că o etapă de bază o 
reprezintă stabilirea şi definirea mecanismelor de coordonare, parametrilor de proiectare şi factorilor de contingență 
ca procese fundamentale pentru orice structură organizatorică. 


1. MECANISMELE DE COORDONARE 


Literatura de specialitate care abordează proble- 
matica organizaţiilor scoate în evidență cinci tipuri de 
mecanisme ce reprezintă mijloacele fundamentale prin 
care organizațiile realizează coordonarea: adaptarea 
interactivă, conducerea directă, standardizarea proce- 
selor de muncă, standardizarea produselor şi rezulta- 
telor muncii, standardizarea deprinderilor personalului. 
Acestea ar trebui să fie considerate elementele de bază 
ale structurii, liantul care ţine organizația împreună. 
Odată cu apariţia IT, aceste elemente sau mecanisme 
sunt extinse în moduri care permit noi posibilități de 
alegere pentru organizaţiile care se structurează. 

Adaptarea interactivă realizează coordonarea 
activității prin procesele simple ale comunicării infor- 
male dintre personal, iar diviziunea muncii este nego- 
ciată şi discutată tot în mod informal între personalul 
structurii. În general, adaptarea interactivă, ca mecanism 
de coordonare, este specifică organizațiilor simple, mici. 
Totuşi, ea are o importanță critică şi în organizaţiile 
complexe, deoarece diviziunea precisă a muncii nu este 
posibilă şi de aceea sunt necesare negocieri şi discuții. 

Conducerea directă realizează coordonarea prin 
intermediul unei persoane care îşi asumă respon- 
sabilitatea pentru munca celorlalți. Un manager emite în 
mod tipic instrucțiuni, monitorizează performanța şi 
comportarea subordonaţilor. Majoritatea personalului 
militar, aflat deasupra primului nivel al lanţului de 
comandă, are un rol mangerial. 

Standardizarea proceselor de muncă se poate 
spune că are loc atunci când conținutul muncii este 
specificat, programat şi bazat pe proceduri. Demontarea 
şi montarea unei arme reprezintă un exemplu de 
standardizare a procesului de muncă. În domeniul 
militar, o asemenea standardizare face referire la o 
Procedură Standard de Operare (SOP). 

Standardizarea produselor şi rezultatelor muncii 
implică specificarea dimensiunilor produsului sau 
performanței care rezultă din muncă, fără specificarea 
mijloacelor prin care se realizează munca. De exemplu, 
un comandant subordonat poate primi un ordin care 
specifică, în termeni mari, obiectivele de performanță 
dorite, asociate cu intenția comandantului eşalonului 


superior, însă fără o descriere detaliată a modului cum 
să se realizeze. Prin aceste tipuri de misiune, 
comandamentul realizează coordonarea între forțele din 
teren prin standardizarea rezultatelor. 

Standardizarea deprinderilor şi cunoştinţelor are 
loc atunci când instrucția necesară pentru a întreprinde o 
sarcină este specificată. Acest tip de standardizare este 
necesar pentru sarcini şi activităţi unde coordonarea nu 
poate fi realizată eficient prin standardizarea proceselor 
de muncă şi a rezultatelor/produselor. În context militar, 
standardizarea deprinderilor este utilizată în mod extins. 
De exemplu, promovarea necesită urmarea unui curs 
pentru a înzestra personalul cu deprinderile necesare 
pentru a îndeplini funcţii noi. 

Capabilităților oferite de IT pentru organizații 
extind mecanismele de coordonare evidențiate anterior. 

Coordonarea implicită extinde adaptarea inter- 
activă prin folosirea în comun de către personal a 
bazelor de date, precum un dosar sau o bază de date 
electronică, pentru a realiza coordonarea fără să 
trebuiască să vorbească unii cu alţii. Spre deosebire de 
adaptarea interactivă, unde coordonarea este realizată 
prin schimbul de informaţii direct, coordonarea impli- 
cită realizează adaptarea prin comunicarea indirectă 
folosindu-se o bază de date comună. Folosirea bazelor 
de date comune şi structurate face posibilă asigurarea 
serviciilor şi realizarea de sarcini şi activităţi care, 
anterior, ar fi fost dificil de realizat. 

În domeniul militar, coordonarea eforturilor 
necesită eliminarea contradicțiilor pentru a asigura că 
diferite elemente ale forței nu acționează divergent. 
Atunci când accentul este pus pe construirea 
organizațiilor militare întrunite, este posibil să nu avem 
de a face cu o transformare în domeniul culturii, ci cu o 
coordonare implicită efectuată prin bazele de date 
complexe, care vor contribui cel mai mult la această 
concepție. 

În acelaşi mod în care sistemele de proiectare şi 
inginerie ale unui avion nu permit componentelor fizice 
să ocupe acelaşi spațiu, este posibil să ne imaginăm 
sisteme militare (susținute de bazele de date structurate) 
în care personalul forțelor proprii nu ocupă acelaşi 

spaţiu ca şi țintele pe care intenționăm să le lovim. 

Bazele de date distribuite şi structurate sunt folosite 
din ce în ce mai mult în domeniul militar, mai ales la 
nivelul comandamentelor operaționale întrunite şi există 
planificate dezvoltări semnificative. Exemplele unor 
astfel de baze de date actuale şi planificate includ: 
situația operativă comună, proiectată pentru a asigura 
distribuirea informaţiilor geo-spațiale despre elementele 
forţei, aproape în timp real; bazele de date de informaţii; 
sistemele informaţionale de management al logisticii şi 
personalului. 

Conducerea susținută de sistem se referă la 
direcționarea conştientă a muncii subordonaților fie 
asigurând îndrumări detaliate subordonaților, fie cres- 
când numărul de sarcini diferite şi de subordonați care 
pot fi monitorizați şi controlaţi, bazat pe informațiile 
culese, grupate şi afişate prin sistemul de computere. 

Sarcinile curente programate sunt implementările 
bazate pe computer ale sarcinilor curente simple, cum ar 
fi automatizarea aspectelor variate ale producţiei de 
documente. În contextul militar, primirea, achiziţia, 
managementul şi procesarea informațiilor sunt critice 
pentru a construi o cunoaştere efectivă a situației 
operative curente. Informaţia poate fi structurată prin 
sarcinile curente programate, care permite reducerea 
nevoii pentru personal de a întreprinde sarcinile de 
management al informaţiilor obişnuite. De exemplu, 
folosirea în domeniul militar a formatelor de mesaje 
standardizate reprezintă o modalitate de creştere a 
puterii de procesare a computerelor, pentru a îmbunătăţi 


schimbul de informaţii dintre diferite sisteme de 
informaţii intra şi inter-organizație. Aceste formate 
reduc timpul şi efortul de concepere, transmitere, 
analiză, interpretare şi procesare a mesajelor. Totuşi, 
asemenea abordări pot genera frustrări semnificative 
utilizatorilor, deoarece aceştia trebuie să se adapteze 
constrângerilor impuse de sistem. De asemenea, există 
un risc ca limitele impuse de sistem să conducă la 
întrebuințare greşită sau nefolosire. 

Hiper-automatizarea se bazează pe automatizarea 
dependentă de computer. Termenul a fost creat pentru a 
diferenția automatizarea dependentă de computer de 
automatizarea mecanică. Ea diferă de sarcinile curente 
programate prin faptul că include o gamă largă de 
sarcini curente şi procese şi are potențial pentru 
automatizarea sau eliminarea proceselor administrative 
semnificative. Asemenea procese automatizate ar putea 
include monitorizarea şi fuzionarea informaţiilor din 
senzori multipli. 

Deprinderile susținute de sistem asigură un mijloc 
de îmbunătățire a calității şi consistenței activității 
profesionale prin folosirea unor instrumente variate sus- 
ținute de computer. Prin angajarea memoriei artificiale, 
inteligenței artificiale şi sistemelor de cunoaştere 
implementate, este posibil să se extindă anvergura 
efectivă a competenţei specialiştilor. 

Evaluarea mecanismelor pentru obţinerea coor- 
donării serveşte ca bază utilă pentru înţelegerea 
varietății parametrilor de proiectare care influenţează 
aceste mecanisme şi diviziunea muncii. 


2. PARAMETRII DE PROIECTARE 


Proiectarea structurilor organizatorice nu este o 
activitate care se limitează numai la managerii de rang 
superior sau consultanții de management. Cu toate că 
aceste persoane sunt mai vizibil angajate în activitățile 
de proiectare, oricine, care gândeşte sau planifică 
modalități de schimbare a coordonatelor muncii sau de 
împărțire a sarcinilor, este angajat în proiectare. De 
aceea, activitatea de proiectare are loc de la un capăt la 
celălalt al organizaţiei. 

Referindu-se la principalele categorii de parametri 
de proiectare, literatura de specialitate evidențiază 
următoarele: proiectarea posturilor, proiectarea supra- 
structurii, proiectarea legăturilor laterale şi proiec- 
tarea sistemului de luare a deciziei. 

2.1. Proiectarea posturilor 

O organizaţie poate proiecta posturile prin trei 
mijloace: specializarea posturilor, formalizarea com- 
portamentului, instruirea şi îndoctrinarea. Specia- 
lizarea posturilor, sau diviziunea muncii, poate avea loc 
în două dimensiuni. În primul rând, un post poate fi 
reprezentat atât de gama de sarcini diferite pe care o 
persoană trebuie să le îndeplinească cât şi de 
complexitatea fiecărei sarcini. Un post care necesită 


executarea unei game limitate de sarcini se referă la 
specializarea postului pe orizontală. Această formă de 
specializare este forma predominantă a diviziunii mun- 
cii în organizaţii. În al doilea rând, un post poate fi 
analizat prin prisma gradului de control pe care persoa- 
na îl are asupra activităţii desfăşurate, iar un post de 
execuție are control limitat asupra schimbărilor cu 
privire la muncă sau asupra obiectivelor şi standardelor 
asociate cu munca. Aceasta se referă la specializarea 
postului pe verticală. 

Formalizarea comportamentului este mecanismul 
prin care organizaţia realizează standardizarea proce- 
selor de muncă, în acest mod regularizând comporta- 
mentul personalului. Dacă comportamentul este extrem 
de formalizat atunci personalul are puţină libertate de a 
dispune asupra modului cum trebuie să se comporte. 

Instruirea şi îndoctrinarea se referă la specificarea 
cunoştinţelor şi deprinderilor necesare personalului, 
precum şi a normelor pe care acesta trebuie să le 
urmeze. Instruirea nu este esențială pentru o muncă 
necalificată, totuşi, acolo unde munca este foarte 
complexă, necesitând cunoştinţe şi deprinderi de 
specialitate, instruirea devine foarte importantă. 

Îndoctrinarea implică socializarea membrilor într-o 
cultură a organizaţiei. Personalul din cadrul unui 
comandament are unele specializări ale posturilor pe 
orizontală care privesc executarea unei game limitate de 
sarcini şi unele specializări ale posturilor pe verticală, 
unde personalul are un oarecare control limitat asupra 
activităţii sale. Totuşi, specializarea orizontală şi verti- 
cală descreşte pentru personalul cu funcţii superioare, 
care îndeplineşte o gamă mai largă de responsabilităţi şi 
are mai multă libertate de a dispune asupra schimbărilor 
în activitatea sa. 

Deoarece personalul numit într-un comandament 
întrunit are puțină experiență de lucru într-un asemenea 
mediu, procesul de instruire este considerabil şi se 
desfăşoară continuu. Totuşi, îndoctrinarea personalului 
(cultura organizaţională) unui comandament întrunit 
este destul de limitată, atunci când se compară cu îndoc- 
trinarea specifică categoriilor de forţe sau structurilor 
particulare care asigură personal pentru încadrarea 
comandamentului întrunit. Aceasta se datorează proba- 
bil diversității şi complexităţii structurilor care compun 
comandamentul, prezenţei personalului cu îndoctrinări 
diferite, timpului limitat pentru dezvoltarea unei culturi 
întrunite şi perioadei destul de limitate de ocupare a 
unei funcţii într-un mediu întrunit. În cadrul unui 
comandament întrunit multinațional, cultura organiza- 
țională întrunită este chiar mai greu de realizat. Cel mai 


elocvent exemplu îl reprezintă  comandamentele 
întrunite care conduc acțiunile militare din Irak şi 
Afghanistan. 


2.2. Proiectarea superstructurii 

Proiectarea superstructurii se referă la următoarele 
două aspecte: modalităţile în care posturile ar trebui 
grupate în elemente funcţionale şi numărul de posturi în 
cadrul fiecărui element standard. Gruparea pe elemente 
este o parte fundamentală a structurii organizatorice. 
Gruparea încurajează adaptarea reciprocă şi creează în 
mod tipic măsurile comune ale performanţei şi distri- 
buirea resurselor. Mai mult decât atât, aşa cum declară 
unii specialişti, prin procesul de grupare în elemente 
funcționale, sistemul autorităţii formale este stabilit şi 
ierarhia organizaţiei este construită. Există modalități 
diferite prin care posturile pot fi grupate, însă, în 
domeniul militar, gruparea posturilor se face în funcție 
de scop, rol şi responsabilităţi, care includ gruparea pe 
baza cunoştinţelor, deprinderilor şi proceselor de 
muncă. Dimensiunea elementului funcțional are 
legătură cu numărul personalului asociat cu un manager 
şi anvergura de control al acestuia. De asemenea, 
dimensiunea elementului are legătură cu forma 
suprastructurii. Cele două forme de bază sunt: structura 
înaltă şi structura întinsă. O structură înaltă are un lanț 
de comandă lung cu grupuri relativ mici la fiecare nivel 
ierarhic, pe când o structură întinsă are câteva niveluri 
cu grupuri de lucru relativ mari la fiecare nivel. 


Gruparea posturilor în cadrul unui comandament 
întrunit este funcțională şi este descrisă în conformitate 
cu cadrul de lucru desemnat de structura întrunită (Joint 
-J) a NATO. Comandamentul, de asemenea, are o 
structură ierarhică destul de înaltă, cu un număr de 
niveluri diferite ale autorității şi un număr de personal 
relativ mic în fiecare grup de lucru. 

2.3. Proiectarea legăturilor laterale 

Sistemele de planificare şi control şi instrumentele 
de legătură constituie cele două mecanisme prin care 
sunt create legăturile laterale. Un plan specifică un 
produs final sau un obiectiv dorit, iar un sistem de 
control determină dacă un produs sau obiectiv particular 
a fost realizat sau nu. De aceea, sistemul de planificare 
şi control standardizează şi adaptează la cerințe 
produsele diferitelor elemente funcționale pentru a 
realiza coordonarea dintre ele. 

Atunci când proiectarea posturilor şi suprastructurii 
nu reuşeşte să realizeze coordonarea efectivă, organi- 
zațiile se transformă într-o varietate de instrumente de 
legătură, cum sunt posturile de legătură, task force-urile, 
comisiile permanente, managerii de integrare şi 
structurile matrice. Un post de legătură este creat pentru 
a facilita coordonarea muncii între două elemente 
funcționale. 

Task force-urile şi comisiile permanente sunt 
structuri proiectate pentru a facilita coordonarea prin 
adaptarea interactivă. 

Un task force este format pentru a satisface un scop 
sau obiectiv particular şi apoi desființat. O comisie 
permanentă este o structură intra-elemente funcționale 
sau interdepartamentală pentru discutarea subiectelor de 
interes comun. 

Managerii de integrare reprezintă un post de 
legătură cu deosebirea că are un grad de autoritate 
formală. Această autoritate se referă numai la deciziile 
care reprezintă relaţiile dintre elementele funcționale, nu 
deciziile din cadrul unui element anume. 

Structura matrice reprezintă o încercare de a 
combina eficiența diferitor modalități de grupare a 
personalului, ca de exemplu combinarea funcțională şi 
geografică bazată pe grupări. Grupările funcționale 
asigură un mediu în cadrul căruia personalul cu 
deprinderi şi cunoştinţe comune poate învăţa unul de la 
celălalt şi dobândeşte un sens al apartenenţei, ca de 
exemplu forțele speciale, cercetarea etc. Grupările 
bazate geografic asigură un mediu prin care munca este 
adaptată pentru satisfacerea unei problematici parti- 
culare, adesea, aducând împreună personal din diferite 
specializări funcţionale, cum sunt gama largă a 
specialiştilor care pot fi găsiţi într-un comandament 
operațional întrunit. 

Într-un comandament operațional întrunit, planurile 
sau produsele cerute de la diverse grupuri sunt 
specificate prin SOP, iar aceste produse sunt adaptate la 
cerințe operaţionale specifice. De exemplu, un coman- 

dant are nevoi de informare foarte detaliate, iar briefing- 
ul de informare al comandantului este asigurat de un 
grup complex. Dacă un grup eşuează să furnizeze 
informaţiile adecvate, sistemul de control (în forma 
feedback-ului de la comandant la subordonați) garan- 
tează că informațiile solicitate sunt asigurate în viitor. 
Elementele de legătură, cum sunt posturile de legătură şi 
comisiile permanente sunt de asemenea angajate. De 
exemplu, posturile de legătură, cum sunt posturile J2/3 
sau J3/5, vor fi adesea create, pentru legătura dintre 
structurile informații şi operații sau operaţii şi 
planificare. Şedinţele dintre şefii fiecărei structuri de tip 
J au loc cu regularitate pentru a ajuta la coordonarea 
eforturilor lor. De asemenea, task force-urile sunt 
constituite în contextul dezvoltării organizaționale a 
comandamentului. 

2.4. Proiectarea sistemului de luare a deciziei 

Proiectarea sistemului de luare a deciziei poate fi 
înțeleasă în termeni cu privire la extinderea 
descentralizării. Acolo unde puterea de decizie este 
investită numai într-un singur individ, atunci organizația 
poate fi descrisă ca centralizată. Acolo unde puterea este 
distribuită, aceasta poate fi descrisă ca descentralizată. 
Descentralizarea / centralizarea nu este o dihotomie, ci 
trebuie văzută ca un întreg, cu autocraţia care reprezintă 
forma extremă a centralizării şi democrația ca forma 
extremă a descentralizării. Unii specialişti trasează o 
distincţie între descentralizarea verticală şi orizontală. 

Descentralizarea verticală implică distribuirea 
autorităţii în josul lanțului de comandă, la managerii 
subordonați. La baza acestui lanţ este elementul esențial 
de operare care execută munca centrală a organizației. 


Lanţul de comandă şi elementul esenţial de operare sunt 
concentrate pe producerea produselor sau serviciilor. 
Descentralizarea orizontală implică manageri neesen- 
țiali şi personal care are control asupra proceselor de 
decizie. Acest personal se află în afara lanţului de co- 
mandă şi elementului esențial de operare şi asigură ser- 
vicii cum ar fi managementul resurselor umane, relaţii 
publice, cercetare şi dezvoltare, consiliere juridică, 
managementul sistemelor de informaţii, dezvoltarea 
organizației etc. 

Proiectarea sistemului de luare a decizie în cadrul 
unui comandament întrunit este una dintre descen- 
tralizările verticale şi orizontale limitate. Autoritatea de 
luare a deciziilor este în mare măsură investită în 
comandant cu unele delegări de autoritate în josul 
lanţului de comandă la şefii de J angajaţi în conducerea 
activităţilor esenţiale ale comandamentului (operaţii, 
informaţii, planificare şi logistică). Aceasta reprezintă 
descentralizarea verticală limitată. În plus, procesele de 
luare a deciziei sunt în mare măsură controlate de 
comandant şi şefii de structuri J esenţiale. 

Totuşi, managerii neesenţiali, care nu reprezintă 
elementul central, angajați în activități în domenii ca 
relaţii publice, consiliere juridică, cercetare operaţionale 
şi sisteme de comunicații şi informatică, au o oarecare 
influență şi control asupra anumitor procese de decizie 
dar nu asupra luării deciziilor (descentralizare pe 
orizontală limitată). Acest personal are control asupra 
recomandărilor şi informaţiilor asigurate lanțului de 
comandă ca rezultat al cunoştinţelor, expertizei sau 
deprinderilor lor analitice, însă nu au puterea sau 
autoritatea de a lua decizii de comandă. 


3. FACTORI DE CONTINGENŢĂ 


Parametrii de proiectare luaţi în considerare în mod 
izolat nu ne spun nimic despre motivul pentru care o 
organizație are proiectată structura sa într-un mod 
particular. 

Opțiunile cu privire la modificarea parametrilor 
depind de o serie de factori, cum sunt vârsta 
organizației, dimensiunea sa, complexitatea sistemului 
său tehnic, natura mediului şi elementele de putere. 
Specialişti în domeniul organizațiilor propun un număr 
de ipoteze, susținute de cercetarea bazată pe experienţă. 
Aceste ipoteze, care se referă la domeniul militar, sunt 
următoarele: cu cât este mai veche organizația, cu atât 
este mai formalizat comportamentul ei; cu cât este mai 
mare organizația, cu atât este mai complicată structura 
sa. Cu alte cuvinte, cu cât sunt mai specializate sarcinile 
sale, cu atât sunt mai diferențiate elementele sale şi mai 
dezvoltată componenta sa administrativă; cu cât este 
mai importantă organizaţia, cu atât este mai formalizat 
comportamentul ei; cu cât este mai complex sistemul 


tehnic (instrumentele colective folosite de operatori 
pentru desfăşurarea activităţii), cu atât este mai 
elaborată structura administrativă, în mod specific, cu 
atât este mai numeros şi mai specializat personalul de 
sprijin (cum sunt specialiştii în sisteme informatice, 
cercetare şi dezvoltare etc.) şi cu atât este mai mare 
descentralizarea autorităţii pentru acel personal asupra 
deciziilor legate de sistemul tehnic; cu cât este mai 
dinamic mediul, cu atât este mai organică structura; o 
structură organică/unitară este una lipsită de formalizare 
şi standardizare, are o structură bazată pe rețea şi 
comunicaţii laterale; cu cât este mai complex mediul, cu 
atât este mai descentralizată structura; ostilitatea 
extremă în mediul său conduce orice organizație la 
centralizarea structurii sale în mod temporar; cu cât este 
mai mare controlul extern impus asupra organizației (de 
exemplu, prin normele guvernamentale), cu atât mai 
este centralizată şi formalizată structura sa. Luarea în 
considerare a ipotezelor anterioare ar putea sugera că 

vechimea şi dimensiunea organismului militar, 
împreună cu controlul extern semnificativ, împing 
structurile militare către birocrație. Caracterul birocratic 
al armatei este găsit în folosirea pe scară largă a 
procedurilor standard de operare, prezența elementelor 
şi posturilor extrem de diferenţiate şi un accent puternic 
cu privire la autoritatea formală exercitată prin lanțul de 
comandă. În mod contrar, ipotezele menţionate mai sus 
sugerează că sistemele tehnice militare de o comple- 
xitate crescută şi caracterul dinamic şi complex al 
mediului împing structurile militare către necesitatea de 
a fi mai descentralizate şi mai organice. 

Dovezile cu privire la influența unui mediu 
complex asupra armatei pot fi găsite în doctrină, care 
recunoaşte importanţa şi valoarea unor descentralizări 
ale luării deciziei, referindu-se la comanda prin 
influență. În context NATO, aceasta se referă la 
controlul dirijat, care are legătură cu împuternicirea 
comandanților subordonați de a se adapta la situaţii pe 
măsură ce ele evoluează, însă fiind călăuziţi de intenţia 
comandantului eşalonului superior. Dovezi suplimentare 
pot fi găsite în tendinţa curentă de construcție a 
organizațiilor militare interconectate pentru a obţine 
capabilitatea de război centrat pe rețea (NCW) care este 
proiectată pentru a facilita răspunsuri mai adecvate la 
mediul dinamic şi complex. O asemenea capabilitate 
este văzută ca ceva esențial care va permite forțelor să 
îmbunătățească distribuirea informaţiilor, prin asta 
mărind calitatea acestora şi cunoaşterea situației 
specifice, colaborarea, sustenabilitatea, capacitatea de 
reacţie şi viteza de comandă. 

Complexitatea sistemelor militare actuale este 
considerabilă şi, după toate probabilitățile, va creşte, 
date fiind progresele tehnologice continue şi intenţia de 
a interconecta mai deplin forțele în rețea. Luarea în 
considerare a implicațiilor particulare ale IT pentru 


structurile organizatorice actuale şi viitoare conduce la 
modalităţi: automatizarea computerizată a sarcinilor şi 
proceselor administrative (hiper-automatizarea) creşte 
productivitatea personală şi, astfel, conduce la 
eliminarea posturilor care execută sarcini de rutină; 
coordonarea implicită realizată prin bazele de date face 
posibilă crearea unor organizaţii mult mai mari şi 
conduce la eliminarea extinsă a muncii; instrumentele 
de lucru colective susţinute de computer, cum sunt poşta 
electronică, video conferințele, pot facilita o cooperare 
îmbunătăţită între personalul dispersat din punct de 
vedere geografic; organizaţiile separate pot fi conectate 
mai strâns prin folosirea IT; coordonarea implicită poate 
face posibilă crearea entităților organizate, care nu sunt 
organizaţii în sensul clasic; IT poate conduce la centra- 
lizarea extensivă prin asigurarea managementului cu 
informaţii mai relevante şi mai oportun şi prin 
facilitarea conducerii susținute de sistem; IT poate să 
conducă la descentralizare crescută prin mărirea plajei 
de activităţi specifice unui post şi, de asemenea, să 
faciliteze descentralizarea crescută prin îmbunătăţirea 
disponibilității informaţiilor pentru nivelurile inferioare 
ale organizației. 

Deşi toate aceste elemente au şi vor continua să 
aibă un impact asupra structurilor militare, întrebarea cu 
privire la centralizare /descentralizare este de un interes 
special în context militar, de vreme ce una din temele 
care ies la iveală se referă la împuternicirea forțelor de 
la nivelul tactic, permisă de rețelele IT avansate. 
Crearea unei forțe centrate pe rețea este posibil să nu 
aducă cu sine eficacitatea militară îmbunătățită prin 
autocoordonarea forțelor de la nivelul inferior, ci prin 
coordonarea implicită, direcționată de personalul 
comandamentului central, care are un punct de vedere 
mult mai bun cu privire la contextul de ansamblu. 


PROPUNERE 


Computerele pot conduce la descentralizare prin mărirea plajei de activități specifice unui post şi 
prin asigurarea personalului cu informaţii mai multe şi mai bune. Aspectele privind centralizarea şi 
descentralizarea activităţilor trebuie să fie dezvoltate corespunzător prin experiență, cercetare apli- 
cată, experimentare militară şi prin dezvoltare doctrinară. 

